ໂດຍຜ່ານການທູດວັກຊີນ, ມາຮອດປັດຈຸບັນ, ຫວຽດນາມ ໄດ້ຮັບວັກຊີນຫຼາຍລ້ານໂດລ ຈາກການສະໜັບສະໜູນຂອງປະຊາຄົມສາກົນ, ບໍ່ພຽງແຕ່ຮັບໃຊ້ໂດຍກົງໃນການປ້ອງກັນການລະບາດຂອງພະຍາດເທົ່ານັ້ນ, ແຕ່ຍັງມີຄວາມສໍາຄັນຫຼາຍທັງການພົວພັນພາຍໃນ, ການຕ່າງປະເທດ, ການເມືອງ, ການປ້ອງກັນຊາດ, ຄວາມໝັ້ນຄົງ ແລະ ເສດຖະກິດ-ສັງຄົມ.
“ໃນວັນທີ 13 ສິງຫາ 2021, ນາຍົກລັດຖະມົນຕີ ໄດ້ລົງນາມໃນຂໍ້ຕົກລົງສ້າງຕັ້ງຄະນະປະຕິບັດງານຂອງລັດຖະບານ ກ່ຽວກັບການທູດວັກຊີນ ໂດຍລັດຖະມົນຕີກະຊວງການຕ່າງປະເທດ ເປັນຫົວໜ້າ, ເຊິ່ງມີສະມາຊິກແມ່ນການນຳຫ້ອງວ່າການລັດຖະບານ ແລະ ບັນດາກະຊວງການຕ່າງປະເທດ, ສາທາລະນະສຸກ, ປ້ອງກັນຊາດ, ກະຊວງຕຳຫຼວດ, ອຸດສາຫະກໍາ ແລະ ການຄ້າ, ວິທະຍາສາດ ແລະ ເຕັກໂນໂລຊີ. ໃນສະພາບການປະຈຸບັນ, ການສ້າງຕັ້ງຄະນະປະຕິບັດງານນີ້ ມີຄວາມໝາຍສຳຄັນຫຼາຍ”, ທ່ານລັດຖະມົນຕີກະຊວງການຕ່າງປະເທດ ເນັ້ນໜັກ.
ທັນທີທີ່ ນາຍົກລັດຖະມົນຕີໄດ້ອອກຂໍ້ຕົກລົງສ້າງຕັ້ງ, ຄະນະປະຕິບັດງານ ໄດ້ປະຊຸມ ແລະ ເຫັນດີເປັນເອກະພາບຕໍ່ທິດນຳຂອງຄະນະປະຕິບັດງານແມ່ນການເສີມຂະຫຍາຍນ້ຳໃຈຄວາມຮັບຜິດຊອບສູງສຸດ ຕໍ່ພັກ ແລະ ປະຊາຊົນ, ເປັນເຈົ້າການ, ປະສານສົມທົບກັນຢ່າງແໜ້ນແຟ້ນ, ຮີບດ່ວນ, ປະດິດຄິດສ້າງ ແລະ ມີປະສິດທິພາບ, "ໄດ້ມີຄວາມຕັດສິນໃຈແລ້ວ, ຍິ່ງຕັດສິນໃຈສູງກວ່າອີກ", "ໄດ້ພະຍາຍາມແລ້ວ, ຍິ່ງພະຍາຍາມຂຶ້ນໄປອີກ".
ກະຊວງການຕ່າງປະເທດ ໄດ້ ແລະ ພວມປະສານສົມທົບຢ່າງແໜ້ນແຟ້ນ ກັບບັນດາກະຊວງ, ຂະແໜງການ ເພື່ອຄົ້ນຄ້ວາ ແລະ ເປັນເສນາທິການໃຫ້ແກ່ລັດຖະບານກ່ຽວກັບຫຼາຍມາດຕະການ ເພື່ອອຳນວຍຄວາມສະດວກໃຫ້ແກ່ການເດີນທາງໄປມາຂອງນັກຊ່ຽວຊານ ແລະ ນັກລົງທຶນຕ່າງປະເທດ ທີ່ເຂົ້າມາຫວຽດນາມເພື່ອຮັກສາ ແລະ ພັດທະນາການຜະລິດ, ດຳເນີນທຸລະກິດໃນສະພາບການແຜ່ລະບາດຂອງພະຍາດໂຄວິດ -19.
ຮ່ວມມືຢ່າງແໜ້ນແຟ້ນກັບບັນດາກະຊວງ, ຂະແໜງການ ເພື່ອຊຸກຍູ້ການປົກປ້ອງພົນລະເມືອງ ແລະ ໜູນຊ່ວຍຊາວຫວຽດນາມຢູ່ຕ່າງປະເທດ ເພື່ອຜ່ານຜ່າຄວາມຫຍຸ້ງຍາກຂອງໂລກລະບາດ, ປະກອບສ່ວນເພີ່ມທະວີຄວາມຮັກແພງ ແລະ ຄວາມຜູກພັນຂອງພີ່ນ້ອງຮ່ວມຊາດຢູ່ຕ່າງປະເທດ ກັບບ້ານເກີດເມືອງນອນ, ຍາດແຍ່ງເອົາແຫຼ່ງກຳລັງອັນໃຫຍ່ຫຼວງຂອງຊາວຫວຽດນາມຢູ່ຕ່າງປະເທດ ເພື່ອການປ້ອງກັນຕ້ານໂລກລະບາດ. ມາຮອດປັດຈຸບັນ ໄດ້ດຳເນີນການບິນຈຳນວນ 543 ຖ້ຽວ, ໄດ້ພາພົນລະເມືອງປະມານ 136.000 ຄົນກັບຄືນປະເທດຢ່າງປອດໄພ. ຊາວຫວຽດນາມຢູ່ຕ່າງປະເທດ ໄດ້ຊ່ວຍປະຊາຊົນພາຍໃນປະເທດ ຫຼາຍກວ່າ 50 ຕື້ດົ່ງ ແລະ ອຸປະກອນການແພດຫຼາຍຢ່າງ, ໃນນັ້ນ ໄດ້ປະກອບສ່ວນຫຼາຍກ່ວາ 11 ຕື້ດົ່ງ ເຂົ້າໃນກອງທຶນວັກຊິນກັນພະຍາດ.
ຄຳຮຸ່ງ